กรมบัญชีกลาง สรุปการใช้จ่ายผ่านบัตรสวัสดิการแห่งรัฐตั้งแต่ปี 2560 จนถึงปัจจุบันมีเงินหมุนเวียนกว่า 65,000 ล้านบาท
กรมบัญชีกลาง สรุปการใช้จ่ายผ่านบัตรสวัสดิการแห่งรัฐตั้งแต่ปี 2560 จนถึงปัจจุบันมีเงินหมุนเวียนกว่า 65,000 ล้านบาท พร้อมทยอยแจกบัตรรอบเพิ่มเติมให้ถึงมือผู้มีสิทธิ์ให้ครบจำนวนนางญาณี แสงศรีจันทร์ ที่ปรึกษาด้านพัฒนาระบบการเงินการคลัง ในฐานะโฆษกกรมบัญชีกลาง เปิดเผยถึงความคืบหน้าการแจกบัตรสวัสดิการแห่งรัฐ สำหรับประชาชนผู้มีสิทธิ์ เพิ่มเติมที่ผลิตรอบ 2 ให้ผู้มีสิทธิอีก 78,572 ราย ว่า  ขณะนี้กรมบัญชีกลางได้เริ่ม แจกบัตรสวัสดิการแห่งรัฐให้แก่ผู้มีสิทธิจากโครงการลงทะเบียนเพื่อสวัสดิการแห่งรัฐเพิ่มเติม ภายใต้โครงการไทยนิยม ยั่งยืน ในกลุ่มผู้พิการ ผู้สูงอายุ ผู้ป่วยติดเตียง หรือผู้ที่ไม่สามารถเดินทางมาลงทะเบียนได้ในปี 2560 ทั้งนี้ กรมบัญชีกลางได้ผลิตบัตรสวัสดิการฯ ให้แก่ผู้มีสิทธิไปแล้ว จำนวน 3,121,307 ราย โดยผลิตครั้งแรก จำนวน 3,042,735 ราย และผลิตครั้งที่ 2 สำหรับผู้มีสิทธิที่มีข้อมูลคลาดเคลื่อน ไม่ถูกต้อง ไม่ชัดเจนเพิ่มเติมอีก จำนวน 78,572 ราย โดยได้แจกบัตรสวัสดิการฯ ให้แก่ผู้มีสิทธิซึ่งได้นำไปใช้จ่ายแล้ว จำนวน 2,984,727 ราย คิดเป็นร้อยละ 95.62 และอยู่ระหว่างตรวจสอบข้อมูลอีกประมาณ 20,000 ราย  เมื่อรวมยอดค่าใช้จ่ายผ่านบัตรสวัสดิการแห่งรัฐ ตั้งแต่ปี 2560 จนถึงปัจจุบัน กว่า 65,500 ล้านบาท จากยอดผู้มีสิทธิ์กว่า 14 ล้านราย  สำหรับผู้มีสิทธิที่ยังไม่ได้รับบัตรสวัสดิการฯ สามารถเดินทางไปรับบัตรสวัสดิการฯ ด้วยตนเองได้ที่สำนักงานคลังจังหวัด/กรุงเทพมหานคร ตามที่อยู่ปัจจุบันที่ได้ลงทะเบียนไว้ โดยนำบัตรประจำตัวประชาชนตัวจริงไปแสดงตน